SL Uradni list Evropske unije C 291/6

Obvestilo o začetku delnega vmesnega pregleda protidampinških ukrepov, ki se uporabljajo za uvoz nekaterih vrst žic in vpredenih žičnih vrvi iz nelegiranega jekla za pred- in ponapenjanje (žice in vpredene žične vrvi PSC) s poreklom iz Ljudske republike Kitajske

2011/C 291/04

Evropska komisija („Komisija“) je prejela zahtevek za delni vmesni pregled v skladu s členom 11(3) Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske Skupnosti (1) („osnovna uredba“).

1. Zahtevek za pregled

Zahtevek je vložila družba ECN Cable Group S.L., uvoznik iz Španije („vložnik“).

Pregled je omejen na proučitev obsega izdelka zaradi razjasnitve, ali nekatere vrste izdelkov spadajo v obseg protidampinških ukrepov, ki se uporabljajo za uvoz nekaterih vrst žic in vpredenih žičnih vrvi iz nelegiranega jekla za pred- in ponapenjanje (žice in vpredene žične vrvi PSC).

2. Izdelek

Izdelek, ki se pregleduje, so neplatinirane ali neprevlečene žice iz nelegiranega jekla, platinirane žice iz nelegiranega jekla ali žice iz nelegiranega jekla, prevlečene s cinkom, in vpredene žične vrvi, platinirane ali prevlečene ali ne, ki so sestavljene iz največ 18žic in vsebujejo vsaj 0,6 % ogljika, z največjim prečnim prerezom več kot 3mm, trenutno uvrščene pod oznake KN ex 7217 10 90, ex 7217 20 90, ex 7312 10 61, ex 7312 10 65 in ex 7312 10 69 (oznake TARIC 7217109010, 7217209010, 7312106111, 7312106191, 7312106511, 7312106591, 7312106911 in 7312106991) in s poreklom iz Ljudske republike Kitajske.

3. Obstoječi ukrepi

Trenutno veljavni ukrep je dokončna protidampinška dajatev na uvoz nekaterih vrst žic in vpredenih žičnih vrvi iz nelegiranega jekla za pred- in ponapenjanje (žice in vpredene žične vrvi PSC) s poreklom iz Ljudske republike Kitajske, uvedena z Uredbo Sveta (ES) št. 383/2009 (2).

4. Razlogi za pregled

Vložnik zahteva izključitev nekaterih žic in vpredenih žičnih vrvi PSC iz področja uporabe veljavnega protidampinškega ukrepa na uvoz nekaterih vrst žic in vpredenih žičnih vrvi iz nelegiranega jekla za pred- in ponapenjanje (žice in vpredene žične vrvi PSC) s poreklom iz Ljudske republike Kitajske. Izdelek, za katerega se zahteva izključitev, so vpredene žične vrvi, sestavljene iz sedmih žic iz nelegiranega jekla, platinirane ali prevlečene s cinkom, z vsebnostjo vsaj 0,6 % ogljika, z največjim prečnim prerezom več kot 3 mm, ki ustrezajo mednarodnemu standardu IEC 60888 ali evropskemu standardu (cenelec) UNE-EN 50189.

Vložnik je predložil dokaze prima facie, da so osnovne fizikalne, tehnične in kemijske lastnosti izdelka, za katerega se zahteva izključitev, bistveno drugačne od lastnosti obsega izdelka, za katerega se uporabljajo veljavni ukrepi.

5. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki upravičujejo začetek delnega vmesnega pregleda, zato začenja pregled v skladu s členom11(3) osnovne uredbe, ki je omejen na proučitev obsega izdelka.

(a) Vprašalniki

Da bi Komisija pridobila informacije, za katere meni, da so potrebne za njeno preiskavo, bo poslala vprašalnike vložniku, znanim proizvajalcem izvoznikom v Ljudski republiki Kitajski, organom navedene države, industriji Unije, drugim znanim proizvajalcem v Uniji ter znanim uvoznikom in uporabnikom. Komisija mora te informacije in dokazila prejeti v roku iz točke 6(a).

(b) Zbiranje informacij in zaslišanja

Vse zainteresirane strani so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku iz točke 6(a).

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku iz točke 6(b).

6. Roki

(a) Rok, v katerem se strani lahko javijo, predložijo izpolnjene vprašalnike in kakršne koli druge informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 37dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stran javi v navedenem roku.

(b) Zaslišanja

Vse zainteresirane strani lahko pri Komisiji vložijo tudi zahtevek za zaslišanje v istem 37-dnevnem roku.

7. Navodila za predložitev pisnih stališč in izpolnjenih vprašalnikov ter korespondenco

Vsa pisna stališča, vključno z informacijami, ki jih zahteva to obvestilo, izpolnjenimi vprašalniki in korespondenco, ki jih zainteresirane strani predložijo kot zaupne, se označijo z „Limited (3)“.

Zainteresirane strani, ki predložijo informacije z oznako „Limited“, morajo v skladu s členom 19(2) osnovne uredbe predložiti nezaupni povzetek teh informacij, ki se opremi z oznako „For inspection by interested parties“. Ti povzetki morajo biti dovolj podrobni, da jasno zajamejo bistvo zaupnih informacij. Če zainteresirana stran zaupnim informacijam ne priloži nezaupnega povzetka v predpisani obliki in zahtevane kakovosti, take zaupne informacije morda ne bodo upoštevane.

Zainteresirane strani morajo vsa stališča in zahtevke predložiti v elektronski obliki (nezaupno dokumentacijo po elektronski pošti, zaupno na CD-R/DVD), v njih pa morajo navesti svoje ime, naslov, elektronski naslov ter številko telefona in telefaksa. Vsa pooblastila in podpisana potrdila, priložena izpolnjenim vprašalnikom ali kakršnim koli dopolnitvam teh dokumentov, pa morajo biti predložena v pisni obliki, tj. po pošti ali osebno, na spodnji naslov. Če zainteresirana stran ne more zagotoviti stališč in zahtevkov v elektronski obliki, mora v skladu s členom 18(2) osnovne uredbe nemudoma obvestiti Komisijo. Dodatne informacije o korespondenci s Komisijo so zainteresiranim stranem na voljo na zadevni spletni strani spletišča GD za trgovino: http://ec.europa.eu/trade/tackling-unfair-trade/trade-defence/

Naslov Komisije za korespondenco:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22956505 E-naslov: TRADE-AD-PSC-WIRES@EC.EUROPA.EU

8. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera od zainteresiranih strani predložila napačne ali zavajajoče informacije, se te ne upoštevajo, v skladu s členom 18 osnovne uredbe pa se lahko uporabijo razpoložljiva dejstva. Če zainteresirana stran ne sodeluje ali sodeluje le delno in se zato uporabijo razpoložljiva dejstva, je lahko izid zanjo manj ugoden, kot bi bil, če bi sodelovala.

9. Časovni okvir preiskave

Preiskava se v skladu s členom11(5) osnovne uredbe zaključi v 15 mesecih po objavi tega obvestila v Uradnem listu Evropske unije.

10. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

11. Pooblaščenec za zaslišanje

Opozoriti je treba tudi, da lahko zainteresirane strani, ki menijo, da imajo težave pri uveljavljanju pravic do obrambe, zahtevajo posredovanje pooblaščenca za zaslišanje GD za trgovino. Pooblaščenec je posrednik med zainteresiranimi stranmi in službami Komisije, ki po potrebi posreduje pri postopkovnih zadevah, ki vplivajo na zaščito njihovih interesov v tem postopku, zlasti pri zadevah o dostopu do dokumentacije, zaupnosti podatkov, podaljšanju rokov ter predložitvi pisnih in/ali ustnih stališč. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino (http://ec.europa.eu/trade/tackling-unfair-trade/hearing-officer/index_en.htm).

(1) UL L 343, 22.12.2009, str. 51.

(2) UL L 118, 13.5.2009, str. 1.

(3) Dokument z oznako „Limited“ se šteje za zaupnega v skladu s členom 19 Uredbe Sveta (ES) št. 1225/2009 (UL L 343, 22.12.2009, str. 51) in členom 6 Sporazuma STO o izvajanju člena VI GATT 1994 (Protidampinški sporazum). Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(4) UL L 8, 12.1.2001, str. 1.